चंद्रमोहन शर्मा इस फिल्म के टाइटल को प्रॉडक्शन कंपनी ने एक खास क्लास और लीक से हटकर बनी फिल्मों को पंसद करने वाली क्लास को टारगेट करके ही रखा है। फिल्म का प्रेस शो खत्म होने के बाद इस फिल्म के पीआरओ से जब कई क्रिटिक्स ने फिल्म के टाइटल की वजह पूछी तो खुद पीआरओ साहब को ही इस बारे में कुछ पता नहीं था। आठ साल के अंतराल में ही एक शहर में टोटली एक ही स्टाइल में हुई किडनैपिंग की दो अलग-अलग घटनाओं को एक अलग और रोमांचक ढंग में पेश किया है। वैसे, अगर दो किडनैपिंग की घटनाओं की बात करें तो फिल्म का टाइटिल दो होना चाहिए, तीन नहीं। एक सीनियर क्रिटिक्स की माने तो चूंकि फिल्म की पूरी कहानी तीन लीड किरदारों अमिताभ बच्चन, नवाजुद्दीन सिद्दकी और विद्या बालन के इर्द-गिर्द घूमती है। इसी के चलते प्रॉडयूसर ने फिल्म का टाइटल कुछ अलग ढंग से तीन रखा, लेकिन फिल्म में तीन नहीं बल्कि चार अहम किरदार है, कहानी में बिग बी यानी जॉन के अलावा एक और दादाजी भी है और यह किरदार इस फिल्म का महत्वपूर्ण किरदार है। फिल्म का ट्रेलर- इससे पहले विद्या बालन के कंधों पर कहानी जैसी रोमांचक, थ्रिलर सुपर हिट फिल्म बना चुके डायरेक्टर सुजॉय घोष ने इस फिल्म के निर्देशन की कमान खुद संभालने के बजाए रिभु दास गुप्ता को दी, बेशक रिभु ने स्क्रिप्ट के साथ काफी हद तक न्याय किया, लेकिन बेवजह इंटरवल से पहले फिल्म के कई सीन्स को बेवजह लंबा खींचा तो क्लाइमेक्स में वैसा दम दिखाई नहीं दिया जो सुजॉय की कहानी में नजर आया था। कोलकाता के बैकग्राउंड पर बनी इस फिल्म की शूटिंग रिभु ने कोलकात्ता की पहचान बन चुकी ट्रॉम ट्रेन, हावडा ब्रिज आदि कई लोकेशन्स पर की तो वहीं कुछ सीन्स को देख ऐसा लगता है जैसे रिभु स्टार्ट टू फिनिश बिग बी के किरदार को कुछ ज्यादा ही प्रमुखता भी दी।  कहानी : फिल्म की शुरूआत जॉन बिस्वास (अमिताभ बच्चन) से होती है जो हमेशा की तरह इस बार भी कोलकाता के एक पुलिस स्टेशन में अपनी पोती एंजेला को किडनैप करने वाले उन अज्ञात किडनैपर के बारे में पूछताछ करने पहुंचा हुआ है, जिन्होंने आठ साल पहले उसकी पोती एंजेला का किडनैप किया और इसी दौरान एंजेला की एक ऐक्सीडेंट में मौत हो गई। पुलिस भी मानती है कि आठ साल पहले एंजेला का किडनेप हुआ और उसकी मौत हुई। उस वक्त एंजेला के किडनैप की जांच इंस्पेक्टर मार्टिन (नवाजुद्दीन सिद्दकी) को सौंपी लेकिन मार्टिन लाख कोशिशों के बावजूद किडनैपर को पकड़ नहीं पाया, इस केस में असफल होने के बाद मार्टिन को एहसास हुआ कि उसकी वजह से एंजेला की जान चली गई, पुलिस अफसरों ने इस केस में नाकामयाब रहने पर मार्टिन को खूब खरी खोटी सुनाई और इसके बाद मार्टिन पुलिस की नौकरी छोड़ चर्च में प्रीस्ट फादर बन गया। दूसरी ओर, जॉन की बीवी नेंसी इस सदमे के बाद वील चेयर पर पहुंच चुकी हैं। बेशक, इन आठ सालों में बहुत कुछ बदल चुका है, लेकिन जॉन को अब भी आस है कि एक दिन वह एंजेला के किडनैपर को सजा दिलाने में जरूर कामयाब होगा। अस्सी की उम्र के करीब पहुंच चुके जॉन ने हिम्मत नहीं हारी है। मार्टिन के इस केस से हटने के बाद आगे की जांच की कमान सरिता सरकार (विद्या बालन) कौ सौंपी जाती है। सरिता चाहती है कि इस केस की जांच में मार्टिन उसका साथ दे, लंबी जांच पड़ताल के बाद मार्टिन और सरिता अपने अलग ढंग से इस केस की गुत्थी को सुलझाने में लग जाते हैं, इसी दौरान एक मासूम बच्चे का किडनैप उसके नाना (सब्यसांची मुखर्जी) के सामने हो जाता है जब वह अपने नाना के साथ फुटबॉल खेल रहा होता है। ऐक्टिंग: पूरी फिल्म चार अहम किरदारों के इर्द-गिर्द घूमती है, अपनी पोती के किडनैपर को सजा दिलाने के लिए भटकते दादाजी का किरदार यकीनन बिग बी से अच्छी तरह से कोई दूसरा निभा नहीं पाता। इंस्पेक्टर मार्टिन के रोल में नवाजुद्दीन सिद्दकी खूब जमे तो विद्या बालन अपने किरदार में सौ फीसदी फिट है, नाना जी के किरदार में सब्यसांची मुखर्जी को बेशक फुटेज कम मिली लेकिन तीन दिग्गज कलाकारों की मौजूदगी में अपनी बेहतरीन ऐक्टिंग का लोहा मनवाया। निर्देशन: रिभु दास गुप्ता ने स्क्रिप्ट के साथ काफी हद तक इंसाफ किया है, रिभु जहां कोलकाता के माहौल को फिल्म में उतारने में पूरी तरह से कामयाब रहे तो उन्होंने फिल्म के हर कलाकार से अच्छा काम लिया, ना जाने क्यूं इस तेज रफ्तार से आगे बढ़ती कहानी में गाने क्यों ठूंसे, बेशक, बैकग्राउंड में फिल्माए ये गाने फिल्म का हिस्सा बनाकर पेश किए गये लेकिन कहानी की रफ्तार को जरूर कम करते हैं, क्लाइमेक्स बेवजह खींचा गया। संगीत: फिल्म के गाने माहौल के मुताबिक है, बिग बी की आवाज में यह गाने कहानी का बेशक हिस्सा बनाकर पेश किये गए। क्यों देखें: बिग बी की बेहतरीन एक्टिंग, कोलकाता की बेहतरीन लोकेशन के साथ कुछ अलग और नया देखने वाले दर्शकों की कसौटी पर यह फिल्म खरा उतर सकती है।